ĦOXNIN U SOMOR, KOROH U SBIEĦ: L-GĦAJNEJN KURJUŻI U ĦARSTHOM LEJN IL-ĠISEM MALTI – Immanuel Mifsud, L-Akkademja tal-Malti, Ħ‟Attard 6 ta‟ Mejju 2010 Wieħed mill-ewwel kummentaturi barranin li kitbu dwar il-ġisem Malti kien Jean Quintin, li fl-1536 jikkummenta li d-dehra tal-Maltin kien taħlita ta‟ fattizzi Sqallin u Għarab u, kuntrarju għal dak li nkiteb aktar tard, la kienu xi nies b‟saħħithom u lanqas ma kienu gwerriera tajbin. Quintin jgħid dan waqt li jikkwota ttielet ktieb tal-Fasti ta‟ Ovidu, fejn Battu, ir-re ta‟ Malta, jiddikkjara li s-suġġetti tiegħu ma kellhom ebda ħajra partikolari għall-kumbattiment. Quintin, iżda, jispeċifika li n-nisa Maltin kien sbieħ ħafna, anki jekk il-mistħija tagħhom tagħmilhom jidhru mgerrxa. In-notamenti li jagħmel Sieur de Mont, li vvjaġġa lejn il-Lvant fi tmiem is-seklu sbatax, jiddeskrivu lill-Maltin bħala somor bħall-Eġizzjani, x‟aktarx minħabba d-drawwa li kellhom li jħallu lil uliedhom jiġru għeriewen sa ma jagħlqu l-għaxar snin. Fl-1764 Camillo Spreti, membru tal-Ordni ta‟ San Ġwann, jikteb deskrizzjoni oħra tal-Gżejjer u jikkummenta li l-irġiel Maltin kienu koroh minħabba lkaraġġjoni ismar (Siċiljan) tagħhom. In-nisa, iżda, kienu sbieħ ħafna għalkemm, l-istess bħal Quintin, Spreti jilmenta mill-mistħija tagħhom. Daqs ħamsa u għoxrin sena wara, Domenique Vivant de Non, l-ewwel direttur tal-Louvre u magħruf għall-inċiżjonijiet erotiċi tiegħu, jagħti deskrizzjoni kuntradittorja ta‟ dan ilġisem meta jikteb li l-ġisem Malti kien jidher Għarbi daqs l-ilsien użat mill-Maltin iżda, b‟xi mod, kellhom karnaġġjon ċar bħan-nies tan-Nord, u passjonali bħan-nies tal-Lvant. Għalkemm il-ġisem Malti, ikompli de Non, ma kienx sabiħ bħall-Grieg, kien ġisem seduċenti, speċjalment minħabba l-għajnejn kbar. In-nisa, kienu jqaxxru l-pil ta‟ wiċċhom b‟biċċiet tal-ħġieġ imkisser. Louis de Boisgelin, li żar Malta fil-bidu tas-seklu dsatax, jirreferi għall-figura mbaċċna u samra tan-nies Maltin; in-nisa sbieħ, b‟għajnejhom skuri u ħafna drabi mżejna bid-dehbijiet (1805:77). Il-Logotenent Ġenerali Cockburn, tal-Armata Brittanika, jagħti wieħed mill-agħar rapporti fuq il-ġisem Malti, u fi ktieb li kiteb fl-1815, jgħid li qatt ma ra nies hekk koroh, speċjalment in-nisa, li saħansitra jsejħilhom "bastard Turks" (1815: 58). Lanqas Patrick Brydon, ma kien daqstant impressjonat b‟dan il-ġisem. Wara żjara lejn Għawdex, Brydon jikteb li wieħed irid ikollu immaġinazzjoni fertili daqs ta‟ Don Quixote biex ixebbah lin-nisa Għawdxin man-ninfa Kalipso (1799: 2). Ċertu Clayton, fi ktieb miktub fl-1854, jesprimi diżappunt kbir bid-dehra ta‟ nisa maħmuġin u żmattati (1854: 30), l-istess kif jagħmel Evelyn Waugh meta ra ħafna nisa mleffa f‟kostum iswed "f‟forma ta‟ umbrella" (1931: 123). Vjaġġatur Għarbi li ġie Malta fis-seklu dsatax, Ax-Xidjaq, joħroġ b‟idea differenti ħafna minn tas-soltu: lirġiel Maltin dehrulu isbaħ min-nisa, li, skontu, kellhom wiċċhom piluż ħafna (Cachia 1966: 239). William Henry Bartlett, fl-1851, jagħti deskrizzjoni romantika ħafna tan-nisa Maltin, tant li jarahom irreżistibbli u seduċenti, speċjalment fis-satra tal-mantilla tagħhom. L-inkonsistenza ta‟ dawn il-ftit kummentarji li rreferejt għalihom, minn ħafna kitbiet oħrajn li jsemmu l-ġisem Malti, hija l-iktar ħaġa evidenti, għalkemm kumment komuni huwa li l-Maltin kienu jidhru Għarab minħabba l-karnaġġjon skur tagħhom. Wieħed ma jistax ma jinnutax li dawn id-deskrizzjonijiet huma mgħobbija bi preġudizzji politiċi u razzjali. Minbarra l-karnaġġjon, il-Ħarsa barranija ffukat ukoll fuq is-sura u d-daqs ta‟ dan il-ġisem. In-narrattivi Brittaniċi, partikolarment dawk l-aktar reċenti, irrakkuntaw ġisem b‟saħħtu u mibrum, filwaqt li n-nisa dehru sempliċiment ħoxnin. Pereżmepju l-memoirs ta‟ Stephen Einar Gilbert Ponder (1937: 212) jirrikonoxxu l-ġmiel tan-nisa Maltin, iżda jżidu, b‟doża ta‟ diżappunt, li dawn kellhom it-tendenza jimbarmu u mbagħad jiħxienu aktar ma jikbru fl-età. Maż-żmien, mela il-korpulenza tinbidel fi ħxuna, bħalma wieħed jista‟ jara fil-kitba ta‟ Christopher Kininmonth tal-1957: Il-Ħarsa kolonjali, mela, iddiżapprovat is-sura Maltija, u minflok ipproponiet il-forma żnella talġisem Brittaniku jew Nordiku. Il-ħxuna ma tqisitx biss bħala kerha, iżda anki vulgari, bħalma turi rreferenza ta‟ Kininonmonth għan-ninfomanija. Dan id-diskors jikkorobora dak li tikteb Le‟A Kent, flosservazzjoni dwar in-nisa ħoxnin: il-korpulenza femminili ta‟ spiss hija ttrattata biż-żufjett u bl-ipoteżi li din hija r-riżultat ta‟ indixxiplina, konkupixxenza u mard (2001: 134; ara wkoll Murray 2008: 59). Lejn tmiem l-istorja kolonjali, uħud minn dawk in-nisa Maltin li kienu jgħixu f‟ambjent urban, u allura viċin il-kolonjalizzaturi tagħhom, ċedew għall-pressjoni li din il-Ħarsa iebsa nisslet fuqhom u għażlu li jimitaw il-kultura tal-Ieħor Dominanti fir-rigward tal-ħarsien ta‟ surithom. Fl-1972, Nigel Dennis donnu jieħu nifs qawwi meta jinnota li n-numru ta‟ nisa Maltin irqaq beda jikber, u dan għaliex in-nisa bdew isegwu proċeduri ta‟ dieta u bdew ukoll joħorġu tqal ħafna inqas ta‟ spiss (1972: 15). Din il-mara moderna – jiġifieri rqiqa, inqas „Mediterranja‟ – tfeġġ ukoll fil-Ħarsa tal-poeti rġiel tasseklu għoxrin, iżda mhux qabel ma kienet irromantiċizzata dik il-mara li ddiżappuntat il-Ħarsa kolonjali. Ilpoeti Romantiċi, jew aħjar uħud minnhom, ħarsu lejn it-tfajla mibruma, samra u b‟għajnejha skuri, timxi ħafja u tgħix fir-raba‟ bħala l-Mara ideali Maltija. Il-poeta li fil-poeżija stabbilixxa l-mara ideali kif mistmerra mill-għajnejn kolonjali kien Dun Karm, li f‟numru ta‟ poeżiji kiteb dwar is-sempliċità u l-qdusija tar-raħħala Maltin. F‟dawn il-kitbiet il-Ħarsa ta‟ Dun Karm hija affaxxinata mhux biss bil-bżulija u ddiliġenza tat-tfajliet kampanjoli, iżda, aktar minn hekk, bi ġmielhom. Bħala regola, dawn it-tfajliet kellhom xagħarhom iswed, sidirhom imdaqqas, ġenbejhom wiesgħa, libsin ilbies ħafif u ħafja. Dan ir-ritratt jidher, ngħidu aħna f‟ "U Jiena Fraħt": Kienet sabiħa: l-warda taż-żgħużija Tiftaħ, tlewwen u tidħak fuq ħaddejha; Maqtugħa tajjeb, ftit u xejn qawwija, Mixjitha turi s-saħħa ta‟ riġlejha. Il-lbies ħafif ma kellu ebda ħtija Ta‟ għajb fjew frugħa, rżin sa fuq minkbejha; Għaxxqitni, ngħid id-dritt, sura hekk għaqlija, Għax il-ġmiel jirbaħ, ‟kk l-għaqal jimxi miegħu: U jiena fraħt, għax rajt xebba Maltija. Ir-raħħala mimlija li Dun Karm kiteb dwarhom huma dejjem deskritti mhux biss sbieħ iżda wkoll f‟saħħithom: iġorru saħħa maskili iżda fl-istess waqt delikati. Il-Ħarsa ta‟ Dun Karm terotiċizza lil dawn ittfajliet anki permezz tad-deskrizzjoni li jagħti tal-qagħdiet u l-movimenti ta‟ ġisimhom. F‟"Xenqet irRaba‟", is-sider mimli tat-tfajla jidher "jiżfen mal-mixja" u ġenbejhom "jaqbżu/ Ma‟ kull medda ta‟ riġel". Dun Karm jemfasizza l-ġmiel tas-sider ta‟ dawn it-tfajliet meta jikkumparah mal-figura u l-qatgħa tat-tfajliet beltin – dawk li l-għajn kolonjali tgħidx kemm faħħret. Dawn it-tfajliet kellhom kollox sintetiku ġaladarba issottomettew ġisimhom għal reġimi iebsa ta‟ dieta „mhux naturali‟, minbarra li żejnuh b‟tiżjin artifiċjali wkoll. It-tfajla tal-belt tiġbed għal fuqha ħarsa mqita għaliex ġisimha tneħħielu n-naturalezza tiegħu, jiġifieri ma baqax mimbrum u ġie ċċarat bit-terer u l-irtokk. L-idea Romantika, terġa‟, rat lil din ittfajla beltija bħala żienja u bażikament kerha: Int ma tafx kif jgħaddu l-ljieli Fid-daqq u ż-żfin, u n-nhar fil-għażż u l-frugħa, Xi xbejbiet oħra; u anqas taf kif qaddhom Ġol-azzar iebes Ireqqu, biex imbagħ‟d jgħaddu mat-toroq, Taħt il-għajnejn ta‟ min jiddieħek bihom, Ħfief daqs ir-rix, imma jaħasra f‟wiċċhom Sfajra u midbiela. Wieħed ma jistax ma jinnutax is-similarità li hemm bejn il-kitbiet ta‟ Dun Karm, u l-pitturi folkloristiċi tat-tfajliet kampanjoli ta‟ Edward Caruana Dingli. Hawnhekk tidher l-istess tfajla: l-istess binja, l-istess sura, l-istess dehra. "The Orange Seller" [Fig 1] huwa test paralleli għal dak ta‟ Dun Karm: it-tfajla hija mibruma, xagħarha iswed, fuq kollox kampanjola. Nosservaw l-emfasi li Caruana Dingli jagħmel fuq is-sider u l-ġenbejn billi jserraħ l-id ix-xellugija appuntu bejn dawn iż-żewġ partijiet, bil-pala tal-id tmiss iżżewġ naħat. Mill-viċin [Fig 2] il-wiċċ jidher imfaqqa‟, ruxxan, għajnejn skuri u mbissem. "Country Girls" [Fig 3] huwa test ieħor li ma jistax ma jfakkarx f‟"Xenqet ir-Raba‟": għandna l-istess forma tat-tfajla tallarinġ, l-istess karnaġġjon (mhux ismar), xagħarha mikxuf (kuntrarju għat-tfajla l-oħra fuq wara). Jekk inħarsu issa lejn il-qagħda tat-tfajla [Fig 4] minbarra li hija ħafja, għandha mixja rpużata. Caruana Dingli jemfasizza l-ġenbejn wisgħin permezz tad-dublett pjuttost issikkat magħha, is-sider mimli wkoll. Hemm ċerta mistħija bħalma għandhom it-tfajliet Dunkarmjani f‟poeżiji bħat-tnejn li semmejt u anki f‟"Irmied", fejn it-tfajla sabiħa tħares dejjem lejn l-art. Dawn ir-ritratti Romantiċi taw dettalji tax-xagħar, tal-għajnejn, tax-xufftejn, sider, ġenbejn u ssaqajn. Xi kultant jissemmew ukoll id-dirgħajn u s-swaba‟, iżda qatt il-widnejn, l-imnieħer, il-geddum, iżżaqq, il-warrani jew is-swaba‟ tas-saqajn. Dawn il-partijiet, għall-kuntrarju, kellhom jibdew jissemmew millpoeti ta‟ wara, li fit-tentattiv tagħhom biex jiddistabbilixxu l-mit Romantiku issatirizzaw it-tip ta‟ ġmiel femminili li l-predeċessuri tagħhom eloġjaw. Mas-snin sittin, kienet il-mara l-mibruma li ġibdet lejha l-ħars bl-ikrah tal-poeti rġiel, li spiss rawha bħala l-epitomija tal-primittiviżmu u ħassewha tistona mal-ikoni lġodda li bdew jidhru fuq il-pinups, fuq il-liżar taċ-ċinema u anki fuq it-televixin. Bħalma nnutaw diversi studjużi, speċjalment mill-kamp femminista, bħal Kathleen Le Besco (2001, 2004), il-ġisem kbir beda jiġi rredikolat. Dawn huma versi ta‟ Anton Buttigieg li jillustraw l-argument ta‟ LeBesco: L-akbar pjaċir li ħadet Ġorġa l-ħoxna, meta marret it-tieġ tal-ġara tagħhha, kien li omm l-għarus kienet eħxen minnha, u li biex titla‟ t-taraġ trid terfagħha. Kien hemm darba mara mill-Mosta, li simnet u ħxienet bil-bosta, u qattgħet għomorha iżżomm ġo ħoġorha lil żaqqha u sidirha ġol-Mosta. In-nisa ta‟ daqs kbir jidhru grotteski fil-poeżija tas-snin sittin u sebgħin, bil-Ħarsa tiffoka fuq issider, iż-żaqq, il-warrani, il-koxox u l-pxiexel. Tajjeb li nżommu f‟moħħna li dawn il-partijiet jitiqiesu bħala żoni eroġeniċi, filwaqt li l-warrani, il-parti relatata mal-ħmieġ tal-bniedem, jikkorrispondi wkoll għallabbjett. Dawn ir-relazzjonijiet iwasslu biex il-ħxuna tintrabat mas-sess vulgari aktar milli mal-ġmiel. Filpoeżija tiegħu "Emanċipazzjoni", Achille Mizzi, jirredikola mara ħoxna: jimmatoforizzalha sidirha ma‟ pruwa ta‟ vapur, u l-warrani mal-poppa: Fuq il-pruwa l-armatura ta‟ Zampa … barbazzali … ġirakoli … daqs ċenturjun tiddi. Fuq il-poppa miġmugħ dublett imxattar jikxef il-vini varikużi. Kif jikkummentaw Antonia Losano u Brenda Risch, minħabba l-protruberanza tal-warrani, din il- parti tal-ġisem faċilment taqa‟ fil-mira tal-Ħarsa satirika, għaliex hemm "identifikazzjoni tal-parti warranija femminili ma‟ żona ta‟ degradazzjoni, eċċess, sesswalità annimaleska, u sottomissjoni" (2001: 126). L-istess notament jista‟ jiġi applikat għall-kitba ta‟ Mario Azzopardi li f‟poeżija bikrija tiegħu, "Bħal Turist" jitkellem fuq "it-tbandil oħxon ta‟ sorm in-nisa tagħna", filwaqt li f"Novena lil Van Gogh" josserva lin-"nisa b‟wiċċhom issingjat van gogh/ żaqqhom kbira w sormhom xkaffa għad-domni/ il-mixja tagħhom mixja tqila". Biex il-kruha ta‟ warrani kbir tiġi enfasizzata aktar, kemm "Emanċipazzjoni" u kemm "Palomba" (ta‟ Mario Azzopardi) il-warrani jimtela vini varikużi. Dan m‟huwiex biżżejjed. Biex il-ġisem ta‟ dawn in-nisa jidher aktar grottesk u difettuż, il-mara l-ħoxna ta‟ Mizzi għandha "xagħarha msebbel bit-tgħakkir tar-riħ isfel", nifisha "fih l-inħir ta‟ riħ fil-katusi", u timxi bħal "ors polari". Karmni hija mara oħra fil-poeżija ta‟ Mario Azzopardi, u dan hu r-ritratt tagħha: Karmni għandha wiċċha tond u żorr Karmni b‟saqajn bħaċ-ċombini t‟għawdex Karmni ta‟ ħuġbejha folti u skuri Karmni ħdejn il-pompa bil-pajp tal-lastku marsus f‟idha Karmni għandha ċerta maskulinità fid-dehra tagħha, iżda filwaqt li t-tfajla mibruma ta‟ Dun Karm kellha l-istess saħħa taħt forma delikata, dik ta‟ Azzopardi tidher goffa jekk mhux ukoll mostruża (fis-sens akkademiku tal-kelma). Mela, għall-kittieba l-moderni, il-kruha ġeneralment fissret ħxuna u viċi versa. U x‟kien il-ġmiel? Liema kienet il-mara ideali għal dawn il-kittieba li ddesagraw il-mit Romantiku kif promoss minn Dun Karm fil-poeżija u Caruana Dingli fil-pittura? Hawnhekk irrid infakkar f‟dak li kitbu wħud mill-vjaġġaturi Brittaniċi: dawn iddiżgustaw irwieħhom bid-daqs tal-mara Maltija u eżaltaw il-ġisem żnell, delikat, raffinat tal-mara Nordika. Il-kittieba moderni ħadu dan il-ġisem u poġġew lilu minflok dak idealizzat mill-poeżija patrijottika. M‟iniex se nargumenta li din l-attitudni kienet biss effett dirett tal-kolonjalizzatur Ingliż, għalkemm l-effett, imqar minimu, bilfors li kien hemm. Tant huwa hekk li anki waħda mill-poeżiji l-aktar patrijottiċi li għandna, ippubblikata minn Ġorġ Pisani fl-1945, appuntu meta, kif jistqarru xi storiċi, il-Maltin bdew joqorbu lejn ilkolonjalizzatur Nordiku, it-tfajla li tagħti ħajjitha għal Għawdex fit-tempju tal-Ġgantija kellha "xuxtha ta‟ deh‟b" u "għajnjeha żoroq". Il-kolonjaliżmu inħoss, iżda, ma jagħtix tweġiba sħiħa għala din il-mara ideali nbidlet. Wieħed irid iqis ukoll kemm il-mass media bdew jidħlu fid-djar, kif il-poeti moderni riedu jkunu aktar kontinentali billi jinħallu mill-irbit Latin (biex ma nsemmix Semitiku) oriġinali, kif ukoll il-bidu tat-turiżmu bħala industrija vitali għall-pajjiż. U allura, l-epitomija tal-ġmiel femminili, bdiet, aktar ma jmur, issir tixbah lillġmiel Nordiku: nisa rqaq, bjondi, libsin tal-moda (li f‟dawk iż-żminijiet kienet tfisser il-miniskirt, il-halterneck u fuq kollox il-bikini). Din il-mara l-ġdida, eskludiet għal kollox lit-tfajla tar-raba‟. Bdiet tidher mara suppost aktar emanċipata, urbana. L-influwenza tal-mass media hija ovvja meta wieħed jirreġistra l-preżenza ta‟ kantanti, attriċi u ikoni pop li bdew jiġu ammirati mill-Ħarsa maskili tal-poeti rġiel moderni. Kienu dawn ilfiguri li bdew jiġu vvenerati minn poeti bħal Mario Azzopardi u Victor Fenech: Urusla Andress, Iva Zanicchi, Gigliola Cinquetti, Martine Carol. Kif tinnota l-kritiku tal-arti Lynda Nead, "il-mara ssir kultura" (1992: 11), dictum li ma jistax ma jfakkarniex fis-sentenza proverbjali ta‟ Simone de Beauvoir, "il-mara ma titwilidx issa tissawwar mara" (1989: 267). Is-sex symbol tal-mass media, l-aktar mara mainstream li setgħet tinħoloq millindustrija tal-komunikazzjoni tal-massa, dak li Umberto Eco jsejjaħlu "l-ġmiel tal-konsum" (2004: 418), invada l-poeżija Maltija u keċċa lill-mara ta‟ qabel. Il-fattizzi Mediterranji tteħdilhom posthom minn dawk Nordiċi. Il-poeta-raġel ta‟ wara l-Indipendenza gglorifika lill-mara Nordika, lill-Iskandinava sdrajjata tidlek iżżejt tal-ixxemxar hi u ssoff il-Coca Cola mill-istraw (kif tidher fil-poeżiji "Żunżan" u "Sirena" ta‟ Achille Mizzi); lill-Ġermaniża tinħabb mal-poeta fin-nightclubs u fl-ilma baħar fil-poeżija "Tifkira Mbiegħda" ta‟ Victor Fenech; lit-tfajliet bil-mini skirt a la Iva Zanicchi li joffru "esibizzjoni ta‟ saqajn kontinentali" fil-"Caffe Premier" ta‟ Mario Azzopardi; lit-tfajliet libsin il-bikini bħal Ursula Andress f‟diversi poeżiji; jekk mhux ukoll tal-istrippers fil-Moulin Rouge u fis-swali mudlama bħalma hemm f‟poeżiji ta‟ Fenech, ta‟ Philip Sciberras u Achille Mizzi. Il-mara l-ħoxna, mibruma, b‟sidirha u b‟ġenbejha kbar, ma kienx fadal postha. Kif targumenta Iris Young, fis-saġġ ċelebri tagħha "Throwing Like a Girl" (2005: 39), il-"mara tgħix ġisimha bħala oġġett u tibqa‟ ankrata mal-immanenza". U l-irġiel? Huwa evidenti li l-ħars kolonjali ffoka l-aktar fuq il-mara Maltija, x‟aktarx għar-raġuni sempliċi li fil-maġġoranza tagħhom il-vjaġġaturi li kitbu kienu rġiel. Il-kummenti dwar is-sess maskili kienu jevalwaw is-saħħa fiżika u xejn aktar. Il-poeżija, iżda, ħarset ukoll lejn ir-raġel, anki meta l-kitba kienet ta‟ artist maskili. It-trattament huwa differenti għaliex kif jinnutaw diversi studjużi femministi, fosthom Susan Bordo, il-ġisem femminili awtomatikament isejjaħ is-sesswalita‟ filwaqt li dak maskili jaħbiha. Bordo tikteb dan flistudju tagħha The Male Body (1999). Mis-snin sebgħin ‟il quddiem l-akkademja femminista ħadet il-kwistjoni tal-obeżità b‟serjetà kbira minħabba li rat rabta bejn id-diskors dwar il-ħxuna u d-dehra tal-mara f‟sistema soċjali patrijarkali. Mhux ta‟ b‟xejn li Susie Orbach ħarġet bid-dictum li "l-ħxuna hija tema femminista" li huwa t-titlu ta‟ ktieb ċelebri tagħha Fat is a Feminist Issue (1978), u warajha kien hemm sensiela twila ta‟ kitbiet minn naħiet differenti tal-ispektrum femminista li pproduċa korp akkademiku wiesa‟ ħafna f‟dan ir-rigward Madankollu, studji oħrajn, qegħdin juru li bir-rivoluzzjoni kulturali tal-moviment Gay u bid-diskors mediku mmotivat mill-fatt li l-istatistiċi juru żieda ta‟ każi ta‟ kanċer tal-prostata, tnaqqis fil-fertilità u l-fenomenu soċjali (minbarra mediku) tal-użu tal-Viagra, il-ġisem maskili beda jinkixef aktar mill-għata li kellu mixħuta fuqu. Dan il-proċess wera lill-ġisem maskili bħala difettuż kif ukoll bħala ġisem spettakolari, bis-suq tal-moda joħloq u jisfrutta x-xbieha l-ġdida tar-raġel is-sabiħ li jesponi lilu nnifsu għall-Ħarsa bil-konsegwenza li anki lirġiel saru suġġetti għall-preokkupazzjoni bid-dehra tagħhom u konxji tal-Ħarsa li qiegħda tiffoka fuq ġisimhom. L-irġiel, fi kliem ieħor, ukoll iridu jidhru sbieħ. Qabel il-viagra u l-isplużjoni kulturali gay li stampat l-irġiel fir-rivisti u r-riklami, ix-xbieha tar-raġel kienet tidher iżda kienet tidher b‟mod differenti ħafna, kif juru dawn iż-żewġ xbihat, il-ġuvni Malti kif muri minn Caruana Dingli fil-bidu tas-seklu għoxrin [Fig 5], u l-ġuvni l-ieħor kif muri f‟riklam maħruġ mid-Dipartiment tal-Promozzjoni tas-Saħħa [Fig 6]. Il-figura ta‟ Caruana Dingli, tiffoka fuq il-wiċċ tar-raġel, il-parti sesswali tiegħu moħbija sew wara l-kitarra, filwaqt li dik tad-DPS, tiffoka fuq it-torso tant li r-ras u l-wiċċ lanqas biss jidhru, terotiċizza l-famuż six-pack li tant sar jidher firreklamar u f‟okkażjonijiet oħrajn. L-istudji tal-maskulinità juru li anki l-irġiel huma kkonċernati bid-dehra ta‟ surithom minħabba li l-ħarsa m‟għadhiex iffukata biss fuq il-forma femminili iżda anki fuq dik maskili: l-irġiel ukoll saru ġisem. Minħabba f‟hekk, kif jargumentaw Gill, Henwood u McLean, l-irġiel daħlu (jew iddaħħlu) fi proċess fejn qegħdin "jiddefinixxu lilhom infushom" permezz ta‟ dehrithom (2005: 39). Din il-preokkupazzjoni maskili tikkonċerna wkoll il-ħxuna. Irridu ngħidu li refereni għal irġiel ħoxnin huma rari ħafna, kuntrarju għar-referenzi lejn nisa ħoxnin. Madankollu hemm referenzi għall-ħxuna tal-irġiel, u din il-ħarsa ġeneralment tintefa‟ fuq il-ħxuna talpoeta nnifsu, iżda hemm differenzi sinifkanti fil-mod kif din ix-xbiha tidħol fil-viżjoni tal-qarrejja. L-iktar differenza li tispikka hija li l-awto-ritratt ta‟ dawn il-kittieba hija nieqsa mill-karikatura, miż-żebliħ li jakkumpanjaw ix-xbihat ta‟ nisa ħoxnin li sabu rwieħhom l-oġġett tal-ħarsa tagħhom. F‟"Lil Ulied Uliedi" (1980) Achille Mizzi jħares lejn il-mera u b‟diżgust – mhux b‟żebliħ – jinnota li sar "paradoss bin-nuċċali; / imżaqqaq, / redikolu" u minħabba f‟hekk ixebbah lilu nnifsu ma‟ "xadin arbulat". Anki Albert Marshall juri lpreokkupazzjoni bil-ħxuna tiegħu fil-poeżija "Għandi Binti" (1997): bintikrista tikkummenta li qiegħed neħxien bis-sigħat u s-simna tfakkarha f‟koxxet il-madonna imlefilfa minigonna u kulħadd jgħidli agħmel id-dieta agħmel id-dieta għax qed teħxien Madankollu, filwaqt li hemm element ta‟ diżgust, kemm Mizzi kif ukoll Marshall jieħdu l-ħxuna tagħhom b‟mod differenti minn kif tittieħed il-ħxuna ta‟ ħaddieħor billi jew igiddbuha jew jeħduha ħafif ħafif. Wara li jħares lejn surtu mżaqqa – „difett‟ serju tant li jirrendih "redikolu" – Mizzi ("Lil Ulied Uliedi") jagħti ħarsa aktar profonda lejn ir-rifless ta‟ ġismu fil-mera u jara dak li l-mera ma turix: il-virilità maskili li tisboq iddehra difettuża. Sakemm hemm il-virilità – kwalità kruċjali tal-maskulinità – qajla jimporta li qiegħed irabbi lpiż: Imma ġo ġismi hemm il-matriċi tas-seħer. Is-sess bħal miraklu divin li jfaqqas iċ-ċikli jitbiegħdu fiż-żmien, u jirradja strateġija ta‟ ċrieki jitwessgħu f‟għadira ta‟ wisa‟ bla qies. L-enerġija u l-kapaċità sesswali jpattu għall-kruha tal-piż żejjed. Il-ħxuna maskili m‟hijiex kwalità daqstant difettuża sakemm għad hemm is-setgħa sesswali, li, fuq kollox, tidher li tagħti lir-raġel irġulitu. Minħabba li normalment il-ħxuna tintrabat mal-figura femminili (għalkemm dan il-punt jidher li qiegħed jiġi kkontestat mill-istudji tal-maskulinità) l-obeżità tista‟ thedded direttament l-identità maskili tar-raġel oħxon. Kif tinnota Jana Evans Braziel għadha n-norma sal-lum li "l-ħxuna tagħmel raġel „effemminat‟, „mingħajr muskolatura‟ u „artab‟" (2001: 238). Sander Gilman fil-kiteb Fat: A Cultural History of Obesity, juri kif illetteratura wkoll kienet responsabbli għall-ideoloġija li l-ħxuna tnaqqas l-irġulija ta‟ raġel: Joe, fil-Pickwick Papers ta‟ Dickens, għandu mixja redikola, għajnu tmur bih kontinwament, u l-impressjoni li wieħed jieħu malli jħares lejh hija tali li tirrendih stupidu. Dawn, skont Gilman, huma l-karatteristiċi li joħolqu l-isterjotip tarraġel l-oħxon (2008: 48): "il-ħxuna hija sinjal ta‟ intellett u emozzjoni difettużi" (46). Dawn l-osservazzjonijiet jixħtu dawl fuq għala Mizzi jirreferi għall-potenza sesswali tiegħu immedjatament wara li jiddiżgusta ruħu bilpiż li rabba. Il-kapaċità sesswali, li f‟Mizzi hija dejjem interpretata bħala qawwa għall-prokreazzjoni li tagħmel lill-bniedem paragunabbli ma‟ Alla, tirrisolvi t-theddida temporanja għall-maskulinità tiegħu. Dan li jagħmel Mizzi jfakkar fl-indirizz ta‟ Karmenu Vassallo lil tfajla li jistqarrilha mħabbtu minkejja li qatt ma raha u ma jafx min hi f‟"Lit-Tfajla ta‟ Mħabbti" (1938). Vassallo wkoll jammetti l-kruha fiżika tiegħu waqt li jkun pront jirreferi l-ħarsa ta‟ din it-tfajla (u tal-qarrejja) lejn il-ġmiel moħbi ġewwa fih, anki jekk dan huwa ta‟ natura differenti ħafna mill-ġmiel li qiegħed jalludi għalih Mizzi. Min-naħa tiegħu, Marshall juża l-umoriżmu biex iħaffef it-toqol tat-theddida li l-ħxuna tpoġġi fuq il-maskulinità tiegħu. Il-logħob bir-rima, ir-referenzi għallkliem tad-diska "Papa Don‟t Preach" ta‟ Madonna (1986), it-ton nebbiexi u s-sens doppju fl-allużjoni tiegħu għall-Madonna (il-figura reliġjuża u l-kantanta pop) inaqqsu s-serjetà tas-suġġett. Terġa‟, ir-rabta tal-ħxuna tiegħu mal-figura femminili sservi biex il-ħarsa tiġi ddevjata għas-saqajn mikxufin ta‟ waħda mara (ta‟ Madonna jew tal-Madonna) u b‟hekk jiġi skansat il-ġudizzju tal-qarrejja. Wieħed ma jistax ma jinnutax ukoll kif id-diżgust bil-ħxuna tal-poeta raġel jinbidel f‟ħarsa fallika malli Marshall jerotiċizza x-xbieha li magħha qiegħda tissawwar is-similitudni b‟żaqqu. Biex nikkonkludi, hemm korrispondenza bejn l-istorja tal-ġisem Malti u kif din inħadmet fil-poeżija lokali. Il-Ħarsa kurjuża u skopofelika rat il-ħxuna u l-karnaġġjon bħala l-kwalitajiet l-aktar importanti tassura Maltija. Kien hemm żmien meta dawn it-tnejn ġew irromantiċizzati u minnhom inħoloq il-mit talidentità Maltija. Meta l-influwenza tal-Ieħor Dominanti rabbiet l-għeruq, allura l-ħarsa lokali kellha tinbidel ukoll, u l-kittieba ta‟ wara l-Indipendenza ħolqu l-miti tagħhom li kienu kongruwenti għal dak li kien qiegħed jinbena fil-kultura tal-Punent li huma addottaw u qiesu bħala tagħhom. [Fig 1] Edward Caruana Dingli, The Orange Vendor, Phoenicia Collection (akkwarell, bidu tas-Seklu Għoxrin) [Fig 2] Edward Caruana Dingli, The Orange Vendor, Phoenicia Collection (akkwarell, bidu tas-Seklu Għoxrin) (dettall) [Fig 3: Edward Caruana Dingli, Country Girls, Phoenicia Collection, (akkwarell, bidu tas-Seklu Għoxrin) (dettall) [Fig 4: Edward Caruana Dingli, Country Girls, Phoenicia Collection, (akkwarell, bidu tas-Seklu Għoxrin) [Fig 5: Edward Caruana Dingli, The Guitar Player, Phoenicia Collection, (bidu tas-Seklu Għoxrin) [Fig 6: Dipartiment tal-Promozzjoni tas-Saħħa, Poster għal Kampanja dwar il-Kanċer tal-Prostata]